CELEX: 32021R1355
Language: lv
Date: 2021-08-12 00:00:00
Title: Komisijas Īstenošanas regula (ES) 2021/1355 (2021. gada 12. augusts) par pesticīdu atlieku valstu daudzgadu kontroles programmām, kas dalībvalstīm jāizstrādā (Dokuments attiecas uz EEZ)

13.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 291/120
               
            
         KOMISIJAS ĪSTENOŠANAS REGULA (ES) 2021/1355
         (2021. gada 12. augusts)
         par pesticīdu atlieku valstu daudzgadu kontroles programmām, kas dalībvalstīm jāizstrādā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 19. panta 3. punkta b) apakšpunktu,
         tā kā:
         
                     (1)
                  
                  
                     Regula (ES) 2017/625 nosaka noteikumus par oficiālajām kontrolēm un citām oficiālām darbībām, ko dalībvalstu kompetentās iestādes veic, lai pārbaudītu atbilstību Savienības tiesību aktiem, cita starpā attiecībā uz pārtikas nekaitīgumu visos ražošanas, pārstrādes un izplatīšanas posmos. Tajā paredzēti īpaši noteikumi par oficiālajām kontrolēm attiecībā uz vielām, kuru lietošanas rezultātā pārtikā un barībā var būt sastopamas šo vielu atliekas.
                  
               
                     (2)
                  
                  
                     Ar Regulu (ES) 2017/625 svītrots Eiropas Parlamenta un Padomes Regulas (EK) Nr. 396/2005 (2) 30. pants, kas tomēr joprojām piemērojams līdz 2022. gada 14. decembrim, ja vien ar deleģētu aktu netiks noteikts agrāks datums. Minētajā 30. pantā ir noteiktas īpašas prasības, kā izstrādājamas riskos balstītas pesticīdu atlieku valstu daudzgadu kontroles programmas, kurām ir divējāds mērķis – novērtēt patērētāju eksponētību un atbilstību tiesību aktiem.
                  
               
                     (3)
                  
                  
                     Regulas (ES) 2017/625 110. pantā ir noteiktas minimālās prasības attiecībā uz valstu daudzgadu kontroles plānu saturu. Tomēr tajās nav ņemti vērā specifiskie praktiskie pasākumi, kas vajadzīgi, lai sagatavotu pesticīdu atlieku valstu daudzgadu kontroles programmas.
                  
               
                     (4)
                  
                  
                     Tādēļ ir lietderīgi noteikt īpašas prasības, kā sagatavojamas pesticīdu atlieku valstu daudzgadu kontroles programmas, kurām vajadzētu būt valstu daudzgadu kontroles plānu daļai. Ir ļoti svarīgi, ka kontroles režīmā tiek ņemts vērā mērķis novērtēt patērētāju eksponētību, kā arī atbilstību Regulai (EK) Nr. 396/2005.
                  
               
                     (5)
                  
                  
                     No 2022. gada 15. decembra Regulas (EK) Nr. 396/2005 30. pants vairs nebūs piemērojams, tāpēc šī regula būtu jāpiemēro no minētā datuma.
                  
               
                     (6)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Pesticīdu atlieku valstu daudzgadu kontroles programmas
            
               1.   Dalībvalstis izstrādā pesticīdu atlieku valsts daudzgadu kontroles programmu kā sava attiecīgā valsts daudzgadu kontroles plāna daļu. Tās savu daudzgadu programmu katru gadu atjaunina.
            
            
               2.   Minētās programmas ir balstītas riskos, un to mērķis ir novērtēt patērētāju eksponētību, kā arī atbilstību Regulai (EK) Nr. 396/2005. Šajās programmās nosaka vismaz šādus elementus:
               
                           a)
                        
                        
                           produkti, no kuriem ņem paraugus;
                        
                     
                           b)
                        
                        
                           paraugu skaits un veicamās analīzes;
                        
                     
                           c)
                        
                        
                           analizējamie pesticīdi;
                        
                     
                           d)
                        
                        
                           programmu sagatavošanā piemērotie kritēriji, tai skaitā:
                           
                                       i)
                                    
                                    
                                       pesticīdu un produktu kombinācijas, kas jāizvēlas;
                                    
                                 
                                       ii)
                                    
                                    
                                       paraugu skaits, ko ņem attiecīgi no vietējiem un citas izcelsmes produktiem;
                                    
                                 
                                       iii)
                                    
                                    
                                       attiecīgo produktu patēriņš kā valsts iedzīvotāju uztura daļa;
                                    
                                 
                                       iv)
                                    
                                    
                                       Savienības kontroles programma; un
                                    
                                 
                                       v)
                                    
                                    
                                       iepriekšējo valstu daudzgadu kontroles programmu rezultāti.
                                    
                                 
                     
            
               3.   Dalībvalstis piedalās Savienības daudzgadu kontroles programmā saskaņā ar Regulas (EK) Nr. 396/2005 29. pantu.
            
         
         
            2. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2022. gada 15. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 12. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 95, 7.4.2017., 1. lpp.
         
         
            (2)  Eiropas Parlamenta un Padomes Regula (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).